Prof. dr. sc. Marija Ožegović rođena je 1926. godine u Sutivanu na otoku Braču. Osnovnu i srednju školu pohađala je u Splitu do 1943. godine kada kao 17-godišnji ratni prognanik odlazi u El-Shatt, Egipat, gdje ostaje do 1946. godine. Gimnaziju završava u Zagrebu 1947. godine. Diplomirala je na Elektrotehničkom fakultetu Sveučilišta u Zagrebu, odjel jake struje, 1953. godine.
Nakon završetka studija zapošljava se kao elektroenergetski dispečer u Splitu od 1953. do 1964. godine. Tu je stekla veliko iskustvo u području operativnog pogona elektroenergetskih mreža i vođenja elektroenergetskog sustava, što je odlučujuće utjecalo na kasniju stručnu i znanstvenu orijentaciju i kreativnost.
Od 1964. do umirovljenja 1993. godine zaposlena je na Fakultetu elektrotehnike, strojarstva i brodogradnje (FESB) Sveučilišta u Splitu. Magistarski rad pod naslovom „Programi za određivanje dinamičke stabilnosti u mreži s većim brojem generatora“ obranila je 1970. godine na Elektrotehničkom fakultetu Sveučilišta u Zagrebu. Na istom Fakultetu obranila je doktorsku disertaciju pod naslovom „Optimalni tretman zvjezdišta visokonaponske mreže s obzirom na struje kratkog spoja“ 1976. godine.
Na FESB-u intezivno radi na obogaćivanju nastave iz kolegija: „Rasklopna postrojenja“, „Električne mreže I“, „Električne mreže II“, „Električne mreže III“ i „Električne mreže – izabrana poglavlja“. Posebno se ističe prvim radovima u području primjene elektroničkih računala u analizi elektroenergetskih mreža.
Veliki doprinos nastavi i širenju znanja iz područja elektroenergetskih mreža ostvarila je objavljivanjem niza udžbenika i knjiga, uz koautorstvo sa suprugom Karlom Ožegovićem, dugogodišnjim istaknutim djelatnikom i tehničkim direktorom Elektroprijenosa Split. Riječ je o sljedećim udžbenicima:
1. „Električne mreže I“ , FESB Split, prvo izdanje, 1977. i drugo izdanje 1982. godine,
2. „Električne mreže II“, FESB Split, 1980. godine
3. „Električne mreže III“, FESB Split, 1982. godine,
te knjigama:
1. Marija Ožegović i Karlo Ožegović: ELEKTRIČNE ENERGETSKE MREŽE I, FESB Split i Opal Computing d.o.o. Split, Split 1996. ,
2. Marija Ožegović i Karlo Ožegović: ELEKTRIČNE ENERGETSKE MREŽE II, FESB Split i Opal Computing d.o.o. Split, Split 1997.
3. Marija Ožegović i Karlo Ožegović: ELEKTRIČNE ENERGETSKE MREŽE III, FESB Split i Opal Computing d.o.o. Split, Split 1997.
4. Marija Ožegović i Karlo Ožegović: ELEKTRIČNE ENERGETSKE MREŽE IV, FESB Split i Opal Computing d.o.o. Split, Split 1999.
5. Marija Ožegović i Karlo Ožegović: ELEKTRIČNE ENERGETSKE MREŽE V, FESB Split i Opal Computing d.o.o. Split, Split 2002. i
6. Marija Ožegović i Karlo Ožegović: ELEKTRIČNE ENERGETSKE MREŽE VI, FESB Split i Opal Computing d.o.o. Split, Split 2008.
Navedeni udžbenici i knjige predstavljaju zaokružene monografije pojedinih stručnih područja te su iznimno korisni i danas.
Pored rada u nastavi i pisanja udžbenika i knjiga intenzivno se bavi stručnim i znanstvenim radom koji rezultira radovima objavljenim u stručnim i znanstvenim časopisima i konferencijama.
Ostvarila je intezivnu suradnju s gospodarskim subjektima na primjeni stručnih i znanstvenih metoda u rješavanju konkretnih operativnih problema, kao i razvojnim projektima što je rezultiralo brojnim mentorstvima na dodiplomskom, poslijediplomskom i doktorskom studiju. Aktivno je koristila engleski jezik, a služila se njemačkim, francuskim i talijanskim jezikom.
Za svoj rad primila je mnoga priznanja.
Između ostalih, odlikovana je Ordenom zasluga za narod III reda i Nagradom grada Splita za znanstveni rad.
Prof. dr. sc. Matislav Majstrović

